1) Τι είναι ο «κοινωνικός τουρισμός» και ποιοι είναι οι στόχοι του; 
Ο Κοινωνικός τουρισμός είναι ο τουρισμός, που πραγματοποιείται από μέλη του κοινωνικού συνόλου των οποίων η αγοραστική δύναμη είναι περιορισμένη. Οι παροχές για κοινωνικό τουρισμό είναι υποχρέωση της πολιτείας ιδίως στις οικονομικά ανεπτυγμένες χώρες του δυτικού κόσμου. Οι ειδικές κατηγορίες ατόμων που έχουν δικαίωμα συμμετοχής στα προγράμματα κοινωνικού τουρισμού είναι συνήθως συνταξιούχοι, σπουδαστές, εργάτες, άνεργοι, άτομα δηλαδή με χαμηλά εισοδήματα. Στα προγράμματα συμμετέχουν ξενοδοχεία, ενοικιαζόμενα επιπλωμένα δωμάτια, οικισμοί, αγροτουριστικά καταλύματα και μέσα μαζικής μεταφοράς με εκπτωτικά εισιτήρια.
Στόχοι του είναι η πρόσβαση στην ξεκούραση, στα ταξίδια και τις διακοπές ασθενέστερων οικονομικά στρωμάτων του πληθυσμού και η τόνωση της τουριστικής αγοράς στις περιόδους με χαμηλή κίνηση. 

2) Ποιες είναι οι προοπτικές ανάπτυξης του “θρησκευτικού τουρισμού” στην Ελλάδα;
     Ο θρησκευτικός τουρισμός πραγματοποιείται σε τόπους θρησκευτικής λατρείας. Μπορεί να ενισχύσει περιοχές χαμηλής τουριστικής ζήτησης και να επιμηκύνει την τουριστική περίοδο. Στη  χώρα μας σημεία θρησκευτικού ενδιαφέροντος αποτελούν οι εκκλησίες, οι μονές και οι περιοχές με θρησκευτικά μνημεία. 

Πριν λίγα έτη αυτή η μορφή τουρισμού προσέλκυε κυρίως άτομα της τρίτης ηλικίας, πλέον όμως προσελκύει και άλλες ηλικιακές ομάδες του πληθυσμού. Προορισμοί ιδιαίτερης θρησκευτικής αξίας, που προσελκύουν χιλιάδες επισκέπτες κάθε έτος είναι το Άγιο Όρος, τα Μετέωρα,  η Πάτμος, η Τήνος, η καστροπολιτεία του Μυστρά, κ.ά.

Με οργανωμένες και συντονισμένες ενέργειες της πολιτείας και όλων των εμπλεκομένων με το θρησκευτικό τουρισμό μερών (Εκκλησία της Ελλάδος, μητροπόλεις, τοπικοί φορείς) και με την εκπόνηση ενός κατάλληλου σχεδίου τουριστικού marketing η Ελλάδα θα μπορούσε να αναδειχθεί σε κορυφαίο τουριστικό θρησκευτικό προορισμό σε παγκόσμιο επίπεδο, προσελκύοντας εκατομμύρια επισκέπτες καθ' όλη τη διάρκεια του έτους. 

3) Ποιες είναι οι προοπτικές ανάπτυξης του πολιτισμικού τουρισμού στην Ελλάδα;
H Ελλάδα διαθέτει ένα τεράστιο πολιτισμικό πλούτο γνωστό τοις πάσι. Έχει να επιδείξει ένα αξιοθαύμαστο σύνολο αρχαιολογικών χώρων και μνημείων, μουσείων κάθε είδους, θρησκευτικών μνημείων, παραδοσιακών οικισμών, πολιτιστικών εκδηλώσεων, ηθών και εθίμων, κουλτούρας κ.ά., τα οποία και επιθυμούν να γνωρίσουν οι επισκέπτες της.

Είναι ένα μοναδικό πολιτισμικό οπλοστάσιο, όπου με τις κατάλληλες ενέργειες και δράσεις (αξιοποίηση διεθνών και ευρωπαϊκών προγραμμάτων και δράσεων, χρηματοδοτικά προγράμματα, προβολή με διάφορα μέσα του πολιτισμικού τουρισμού, υιοθέτηση καινοτόμων δράσεων για την αξιοποίηση των νέων τεχνολογιών στο πολιτισμικό προϊόν, βελτίωση των πολιτισμικών υποδομών, marketing και εξωστρέφεια, ευελιξία στα ωράρια λειτουργίας σε χώρους πολιτισμικού ενδιαφέροντος, αναβάθμιση έμψυχου και άψυχου δυναμικού) μπορεί η χώρα μας να γνωρίσει αλματώδη ανάπτυξη του τουριστικού κλάδου εν συνόλω.  

4) Τι είναι ο αγροτουρισμός και ποιες είναι οι προοπτικές ανάπτυξής του στην Ελλάδα;
 Είναι η ειδική μορφή τουρισμού υπαίθρου, που αφορά την παροχή υπηρεσιών υποδοχής και φιλοξενίας ή και εστίασης σε χώρους λειτουργικά ενοποιημένους με αγροτικές εγκαταστάσεις, οι οποίες προσφέρονται συνδυαστικά με δραστηριότητες, που σχετίζονται με την αγροτική παραγωγή και με την προστασία και ανάδειξη του φυσικού και ανθρωπογενούς αγροτικού τοπίου. Στηρίζεται στην αξιοποίηση των φυσικών, πολιτισμικών και ανθρώπινων τοπικών πόρων. Ικανοποιεί εξειδικευμένες ανάγκες του τοπικού πληθυσμού, αποβλέποντας στην συγκράτηση ή και επιστροφή των μόνιμων κατοίκων, στην ενίσχυση του αγροτικού εισοδήματος και της τοπικής οικονομίας και στην άνοδο του βιοτικού και πολιτισμικού επιπέδου. 

          Ο αγροτουρισμός έχει μεγάλες προοπτικές ανάπτυξης στην Ελλάδα λόγω της μορφολογίας της χώρα μας και της πλούσιας παράδοσής της. Μικρές ή μεγάλες αγροτουριστικές μονάδες λειτουργούν, προσφέροντας εναλλακτικές μορφές τουρισμού σε πλήθος περιοχών της χώρας μας. Δασικά χωριά σε καλαίσθητες περιοχές, παραδοσιακοί ξενώνες, ορεινά χωριά ξαναποκτούν ζωή και την χαμένη αίγλη του παρελθόντος, όπου οι επισκέπτες θέλουν να απολαύσουν την ηρεμία της φύσης και του τοπίου. 

  Προς την κατεύθυνση περαιτέρω ανάπτυξης αυτής της μορφής τουρισμού θα συνέβαλε η αξιοποίηση διεθνών και ευρωπαϊκών προγραμμάτων και δράσεων καθώς επίσης και χρηματοδοτικών εργαλείων, η συνεργασία όλων των εμπλεκομένων μερών σε τοπικό και εθνικό επίπεδο, η προβολή των αγροτουριστικών μονάδων και των παροχών τους, του φυσικού και πολιτισμικού περιβάλλοντος και των παρεχόμενων προς τους επισκέπτες δυνατοτήτων.     
